Τελική έκθεση του συμβούλου ακροάσεων στην υπόθεση COMP/C-1/37.451, 35.578, 35.579 - Deutsche Telekom AG

[σύμφωνα με το άρθρο 15 της απόφασης 2001/462/ΕΚ, ΕΚΑΧ της Επιτροπής, της 23ης Μαΐου 2001, σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 162 της 19.6.2001, σ. 21)(1)]

(2003/C 288/02)

(Κείμενο που παρουσιάζει ενδιαφέρον για τον ΕΟΧ)

Όσον αφορά το δικαίωμα ακρόασης, το σχέδιο απόφασης δίνει λαβή για τις ακόλουθες παρατηρήσεις:

Στις 18 Μαρτίου 1999, ο γερμανικός φορέας εκμετάλλευσης σταθερού δικτύου σε όλη την ομοσπονδιακή επικράτεια Mannesmann Arcor υπέβαλε καταγγελία κατά της εταιρείας Deutsche Telekom AG ("DTAG") για κατάχρηση δεσπόζουσας θέσης. Στις 19 και 20 Ιουλίου 1999, άλλοι 14 τοπικοί ή περιφερειακοί φορείς παροχής τηλεπικοινωνιακών υπηρεσιών σε διάφορες πόλεις στη Γερμανία υπέβαλαν επίσης καταγγελίες για τον ίδιο λόγο.

Στις 3 Μαΐου 2002, απεστάλη στην DTAG κοινοποίηση αιτιάσεων. Στις 17 Ιουνίου 2002, η DTAG μπόρεσε να έχει πρόσβαση στα σχετικά έγγραφα.

Στις 31 Μαΐου 2002, απεστάλη στους καταγγέλλοντες μία έκδοση της κοινοποίησης αιτιάσεων χωρίς τα εμπιστευτικά στοιχεία.

Στην DTAG δόθηκε αρχικά προθεσμία δύο μηνών, από την ημερομηνία παραλαβής της κοινοποίησης αιτιάσεων (δηλαδή, έως τις 6 Ιουλίου 2002), για την υποβολή των παρατηρήσεών της. Στις 14 Ιουνίου 2002, η DTAG υπέβαλε αιτιολογημένη αίτηση για παράταση της προθεσμίας κατά ένα μήνα. Μετά από εξέταση των επιχειρημάτων, εγκρίθηκε παράταση της προθεσμίας έως τις 29 Ιουλίου 2002.

Η DTAG αποποιήθηκε του δικαιώματός της να ζητήσει προφορική ακρόαση.

Στις 22 Ιουλίου 2002, έγινε δεκτή ως ενδιαφερόμενο μέρος μία επιχείρηση που το είχε ζητήσει με αιτιολογημένη αίτηση. Η επιχείρηση αυτή ενημερώθηκε για το χαρακτήρα και το αντικείμενο της διαδικασίας μέσω διαβίβασης σε αυτήν μιας έκδοσης της κοινοποίησης αιτιάσεων χωρίς τα εμπιστευτικά στοιχεία.

Στις 24 Σεπτεμβρίου 2002, απεστάλησαν στην DTAG οι παρατηρήσεις των καταγγελλόντων. Στις 17 Οκτωβρίου 2002, διαβιβάστηκαν στην DTAG οι παρατηρήσεις τρίτων ενδιαφερομένων. Η DTAG απάντησε σε όλες αυτές τις παρατηρήσεις στις 25 Οκτωβρίου 2002.

Στις 21 Φεβρουαρίου 2003, η Επιτροπή απέστειλε στην DTAG επιστολή με την οποία της γνωστοποιούσε ότι σκόπευε να χρησιμοποιήσει στοιχεία και αριθμητικά δεδομένα σχετικά με το χρονικό διάστημα μετά την κοινοποίηση των αιτιάσεων και τα οποία της είχε ήδη διαθέσει η DTAG. Το ίδιο ίσχυε για ορισμένα περαιτέρω πληροφοριακά στοιχεία που η Επιτροπή είχε ζητήσει από την DTAG να της υποβάλει μετά την υποβολή της απάντησής της στην κοινοποίηση αιτιάσεων. Στην DTAG δόθηκε προθεσμία τριών εβδομάδων για να διατυπώσει τις απόψεις της επί της επιστολής αυτής. Η απάντηση της DTAG δόθηκε στις 14 Μαρτίου 2003.

Στην παρούσα υπόθεση, τα δικαιώματα ακρόασης έγιναν σεβαστά. Το σχέδιο απόφασης περιέχει αποκλειστικά και μόνο αιτιάσεις για τις οποίες δόθηκε στα μέρη η δυνατότητα να διατυπώσουν τις απόψεις τους.

Βρυξέλλες, 7 Μαΐου 2003.

Karen Williams

(1) Αυτή η τελική έκθεση σχετίζεται με την απόφαση 2003/707/ΕΚ της Επιτροπής, της 21ης Μαΐου 2003, σχετικά με διαδικασία δυνάμει του άρθρου 82 της συνθήκης ΕΚ (Υπόθεση COMP/C-1/37.451, 37.578, 37.579 - Deutsche Telekom AG) (ΕΕ L 263 της 14.10.2003, σ. 9).